**ΜΕ ΛΟΓΙΣΜΟ ΚΑΙ Μ’ ΟΝΕΙΡΟ**

***Μου ξανάρχονται ένα-ένα χρόνια δοξασμένα,
να ‘τανε το 21 να ξανάρθει μια στιγμή***

**Στα 75 μου χρόνια πια, ξεκινώντας από το σχολείο, μετά στο Πανεπιστήμιο και στην επαγγελματική και συγγραφική διαδρομή μου, έχω γράψει εκατοντάδες χιλιάδες κείμενα κι έχω εκφωνήσει εκατοντάδες λόγους.**

**Αλλά σήμερα, είναι μια από τις ελάχιστες φορές, αν όχι η μοναδική, που νιώθω δέος.**

**Γιατί σήμερα νιώθω πολύ μικρός και λίγος, μπροστά στην ιστορία της πατρίδας μας και στις μεγάλες πνευματικές φυσιογνωμίες, που έχουν γράψει κι έχουν μιλήσει για τη σημερινή επέτειο.**

**Θα προσπαθήσω όμως, να ανταποκριθώ στην τιμητική πρόσκληση του Ιδρύματός μας.**

**Το έπος της εθνικής εξέγερσης του 21, όπως κάθε έπος, έχει πάρει και διαστάσεις μύθου. Οι ιστορικοί πασχίζουν να ξεχωρίσουν την πραγματικότητα από τους μύθους, διαφωνώντας συχνά μεταξύ τους, πάνω σ’ αυτή την επιστημονική διαδικασία.**

***«Ό,τι είναι αληθινό, είναι εθνικό»,* είχε πει ο Σολωμός.

Κάθε λαός όμως, έχει απόλυτη ανάγκη από τους μύθους του, που αντανακλούν πάντα κάποια αλήθεια και αποτελούν παραδείγματα ζωής και ελιξίρια της περηφάνειας του και του ηθικού του. Κάθε λαός έχει ανάγκη από είδωλα, ινδάλματα και εξαιρετικές πράξεις, που λειτουργούν ως φάροι στην πορεία του.**

**Κι εδώ μπαίνει το μεγάλο δίλημμα: καταρρίπτουμε και ακυρώνουμε τους μύθους, στο όνομα κάποιων αλληλοσυγκρουόμενων εκδοχών μελετητών της ιστορίας; Κι είναι εθνικά ωφέλιμη η κατάρριψη αυτή να γίνεται αντικείμενο στη σφαίρα του δημόσιου διαλόγου και να καταγράφεται στα σχολικά βιβλία ή μπορεί και πρέπει να παραμένει στο πλαίσιο της έρευνας της επιστημονικής και ακαδημαϊκής κοινότητας;**

**Το σούβλισμα του Αθανάσιου Διάκου, το Ζάλογγο, η έξοδος του Μεσολογγίου, το κρυφό σχολειό είναι μερικοί από τους θρύλους του 1821, που αναδεικνύουν συγκεκριμένα χαρακτηριστικά της φυλής μας, όπως η λατρεία της ελευθερίας, η αυτοθυσία στον αγώνα για την υπεράσπισή της κι η επιλογή του θανάτου αντί της σκλαβιάς, η συλλογική δράση, το ΕΜΕΙΣ πάνω από το ΕΓΩ, η αδιάσπαστη συνέχεια του έθνους κ. ά.**

**Είναι επίσης γνωστό ότι κάθε μύθος –ακόμη κι όταν δεν είναι ιστορικά απόλυτα εξακριβωμένος- κρύβει κάποια μηνύματα και κάποιες αλήθειες. Κι αυτοί οι μύθοι είναι ευεργετικοί για τη διαπαιδαγώγηση των λαών, την απόδειξη της διαχρονικής συνέχειάς τους, την υπερηφάνεια τους, τη συντήρηση και την προάσπιση κι ενδυνάμωση των αρχών και των αξιών τους.**

**Η αρχαία ελληνική μυθολογία βρίθει από τέτοια «παιδαγωγικά» παραδείγματα, από τους Άθλους του Ηρακλή, έως τους μύθους του Αισώπου.**

**Πριν από μερικά χρόνια, δημιουργήθηκε σάλος στη δημόσια επικοινωνιακή σφαίρα, από την «ιστορική» αμφισβήτηση της καταστροφής της Σμύρνης, που ξεσήκωσε θύελλα διαμαρτυριών, όταν η απελπισμένη προσπάθεια των κυνηγημένων Ελλήνων κατοίκων της να σωθούν από τη φωτιά και το μαχαίρι των Τούρκων, στην παραλία της πόλης, για να επιβιβασθούν σε πλωτά μέσα σωτηρίας, χαρακτηρίσθηκε «συνωστισμός» και καταγράφηκε ως τέτοιος στα σχολικά βιβλία, ενώ πρόσφατα αμφισβητήθηκαν από υπουργικά χείλη η γενοκτονία των Ποντίων και το κρυφό σχολειό.**

**Σ’ αυτές τις περιπτώσεις, δεν έχουμε να κάνουμε απλώς με κατάρριψη μύθων, αλλά με κάποιες υποκειμενικές, αυθαίρετες εκδοχές των γεγονότων, στο όνομα τάχα της ιστορικής αλήθειας. Και όσο κάτι τέτοιο είναι απολύτως θεμιτό μέσα στα ακαδημαϊκά αμφιθέατρα, τόσο είναι επικίνδυνο, να διαλαλούνται στη σφαίρα του δημόσιου διαλόγου και να εντάσσονται στη βασική εκπαίδευση.**

**Θα μείνω στην προσπάθεια ακύρωσης της αλήθειας του κρυφού σχολειού, που έχει αποτυπωθεί εμβληματικά σε πίνακα του μεγάλου Έλληνα ζωγράφου, Νικηφόρου Λύτρα και που συνδέεται άμεσα με τη σημερινή Επέτειο.**

**Ακόμη κι αν θέλαμε να δεχθούμε ότι το κρυφό σχολειό είναι ένας ασύστατος ιστορικά μύθος, πρέπει να δούμε, ποια αλήθεια κρύβεται και ποιο είναι το πραγματικό, ουσιαστικό μήνυμα, πίσω από το «κρυφό σχολειό». Είναι το γεγονός ότι, παρά τη δούλωση της πατρίδας μας επί 400 χρόνια από ένα αλλόθρησκο κι αλλόγλωσσο λαό, καταφέραμε να διατηρήσουμε ολοζώντανη και τη γλώσσα μας και τη θρησκεία μας, που αποτελούν τους μοναδικούς, ισχυρούς κι αδιαμφισβήτητους συνεκτικούς ιστούς της συνέχειας της φυλής μας και του έθνους μας επί 2.500 χρόνια.**

**Κι αυτό δεν μπορεί, δεν είναι δυνατόν να συνέβη ούτε τυχαία ούτε ανοργάνωτα. Κάποιοι πήραν την πρωτοβουλία και κάποιοι οργάνωσαν την προάσπιση και την επιβίωση της γλώσσας μας και της θρησκείας μας σ’ αυτά τα 400 χρόνια της σκοταδιστικής σκλαβιάς. Κι αν σε κάποιους δεν αρέσει ο όρος «κρυφό σχολειό», ε, ας το πουν φανερό! Αλλά ΣΧΟΛΕΙΟ γλωσσικό και θρησκευτικό σίγουρα υπήρχε.**

**Βέβαια, αυτά τα 400 χρόνια βύθισης του λαού μας στο σκοτάδι, που συνέπεσε χρονολογικά με τους αιώνες που η Ευρώπη έμπαινε στην Αναγέννηση, με πρώτη ύλη και μοχλούς τις ελληνικές αρχές και αξίες, δεν άφησαν ανεπηρέαστη τη νοοτροπία μας, τις συμπεριφορές μας και την πολιτική αγωγή μας. Όταν η Κεντρική Ευρώπη λουζόταν στα νάματα του ελληνικού πολιτισμού, εμείς βιώναμε την ασιατική οπισθοδρόμηση. Έτσι, η τουρκοκρατία μας στέρησε την πολιτισμική άνοιξη κι άφησε δυστυχώς βαθιά τα σημάδια της στις συμπεριφορές μας, που τα βιώνουμε έως σήμερα. Δεν το λέω αυτό, για να δικαιολογήσω, αλλά για να εξηγήσω τα μεγάλα λάθη μας.**

**Όπως είναι γνωστό, το βήμα της ιστορίας είναι πολύ αργό και πάντως πολύ πιο αργό από το φάσμα της ζωής του καθενός μας, αλλά και γενεών ολόκληρων. Έτσι, η δημιουργία θετικής παράδοσης σ’ ένα λαό, χρειάζεται αιώνες, για να παγιωθεί και να γίνει κτήμα του. Αν αναλογισθούμε ότι η Μάγκνα Κάρτα –το πρώτο στον κόσμο κείμενο ανθρωπίνων δικαιωμάτων- γράφηκε στη Μεγάλη Βρετανία τον 15ο αιώνα κι ότι οι κεντροευρωπαϊκές χώρες έχουν δημοκρατική παράδοση αιώνων, όταν εμείς σφαδάζαμε κάτω από τον τουρκικό ζυγό, κι όταν -από τα περίπου 200 χρόνια, που ζούμε ελεύθεροι- εμείς βιώσαμε μια αδιατάρακτη δημοκρατία, χωρίς πολέμους, κατοχές, δικτατορίες και – το χειρότερο απ’ όλα- εμφύλιους πολέμους και διχασμούς, μόλις τα τελευταία 40 χρόνια, είναι ευεξήγητο, γιατί ακόμη υστερούμε σε δημοκρατία, πειθαρχία, αυτοσεβασμό και σεβασμό των θεσμών, όπως και καθημερινό πολιτισμό, ενώ διακρινόμαστε σε ατομισμό, διαφθορά, φοροδιαφυγή, πελατειακή σχέση με το πολιτικό σύστημα και περιφρόνηση αρχών και αξιών.**

**Είναι όμως επίσης γεγονός ότι στο DNA μας κυκλοφορούν ακόμη πολλά από τα προτερήματα, αλλά και τα ελαττώματα των αρχαίων προγόνων μας. Ας μην ξεχνάμε ότι κατά τη διάρκεια του μοναδικού σε λάμψη παγκοσμίως Χρυσού Αιώνα, δολοφονήθηκαν ή εξορίσθηκαν πολλές κορυφαίες πολιτικές, στρατιωτικές και πνευματικές προσωπικότητες, μερικές από τις οποίες αναφέρει ενδεικτικά ο συγγραφέας Δημήτρης Καραπάνος.**

**• Σωκράτης ο κορυφαίος των φιλοσόφων. Φυλακίστηκε άδικα και προτίμησε να πιει το κώνειο, παρά να δραπετεύσει, όπως επίμονα του πρότειναν οι μαθητές του!**

**•  Θεμιστοκλής: Ο νικητής των Περσών στην ναυμαχία της Σαλαμίνας, πέθανε στην εξορία!

• Μιλτιάδης: Ο επίσης νικητής στην επική μάχη του Μαραθώνα, πέθανε στη φυλακή!

• Αριστείδης ο Δίκαιος: Πέθανε από πείνα στην εξορία γιατί ήταν δίκαιος και σωστός Δημότης των Αθηνών!

• Πυθαγόρας: Πέθανε από πείνα στην εξορία!

• Περικλής: Ο κορυφαίος πολιτικός του Χρυσού αιώνα των Αθηνών, εξαναγκάσθηκε σε παραίτηση με άδικη κατηγορία και πέθανε λυπημένος πριν αποκατασταθεί η υπόληψη του!

• Αισχύλος, Σοφοκλής, Ευριπίδης: Και οι τρεις κορυφαίοι τραγικοί ποιητές της Αρχαιότητας, των οποίων τα έργα θαυμάζει μέχρι σήμερα η ανθρωπότητα, πέθαναν στην εξορία.

• Ηρόδοτος: Ο αποκαλούμενος πατέρας της Ιστορίας πέθανε στην εξορία!

• Θουκυδίδης επίσης εξέχων ιστορικός της Αρχαιότητος, πέθανε στην εξορία!

• Αριστοφάνης ο περίφημος κωμωδιογράφος της Αρχαιότητος, πέθανε από ασιτία στην εξορία!**

**Ο κατάλογος είναι μακρύς κι η φρικτή αυτή «παράδοση» συνεχίσθηκε και στην νεότερη Ελλάδα.**

**• Γιάννης Μακρυγιάννης: Πρωταγωνίστησε στην επανάσταση, αλλά κυρίως στην λαϊκή εξέγερση στις 3 του Σεπτέμβρη για την παραχώρηση Συντάγματος από τον μονάρχη Όθωνα. Καταδικάστηκε σε θάνατο για εσχάτη προδοσία και έμεινε φυλακισμένος και σε απομόνωση επί τριετία (1851-1854). Πέθανε από τις κακουχίες αυτές το 1864 σε ηλικία 67 ετών.**

**• Όμως την χειρότερη μοίρα από όλους είχαν οι Ιωάννης Καποδίστριας, ο Οδυσσέας Ανδρούτσος και ο Πάνος Κολοκοτρώνης. Και οι τρεις δολοφονήθηκαν άγρια από Έλληνες που είχαν μέχρι τότε τον φωτοστέφανο του αγωνιστή στο μεγάλο Αγώνα.**

**Αλλά και στην πιο πρόσφατη ιστορία μας, αποπειραθήκαμε να δολοφονήσουμε τον Ελευθέριο Βενιζέλο και τον στείλαμε σπίτι του, μόλις είχε διπλασιάσει την Ελλάδα, ενώ έχουμε επίσης στείλει επανειλημμένα σπίτι τους αξιόλογους, έντιμους κι ικανούς πολιτικούς, από όλους τους πολιτικούς χώρους.**

**Με δυο λόγια, ο λαός μας –όπως κι άλλοι λαοί- είναι ικανός για το καλύτερο και για το χειρότερο. Ικανός κι αξιοθαύμαστος, όταν έχει εμπνευσμένους, πατριώτες ηγέτες με όραμα και αυτοκαταστροφικός, όταν ποδηγετείται από λαϊκιστές δημαγωγούς, που μοναδικό στόχο τους έχουν την εξουσία και την καρέκλα.**

**Έτσι φτιάξαμε τον Παρθενώνα, τη Σαλαμίνα και τον Μαραθώνα, αλλά και τον Πελοποννησιακό Πόλεμο. Έτσι φτιάξαμε την Επανάσταση του 1821, τους νικηφόρους πολέμους του 1912-13, το Αλβανικό Έπος, τους Ολυμπιακούς Αγώνες του 1896 και του 2004, αλλά και τις δικτατορίες, τους εμφύλιους, τους διχασμούς και τη σημερινή πλήρη κατάπτωση αρχών και αξιών, σε σημείο να κρύψουμε τις σημαίες μας απ’ τα μπαλκόνια. Κατρακυλήσαμε όλοι μαζί, σε μια εθνική παρακμή, που οδήγησε στην οικονομική κρίση.**

**Είμαστε ένας παθιασμένος λαός και το ζήτημα είναι, πού διοχετεύουμε κάθε φορά το πάθος μας. Άλλοτε στα καλά και τα ωραία κι άλλοτε στα άσχημα και καταστροφικά.**

**Έτσι, ο εορτασμός της Επετείου της Επανάστασης του 1821, εκτός από την απονομή τιμής κι ευγνωμοσύνης σ’ εκείνους τους αδιάλλακτους μαχητές της ελευθερίας, τις παρελάσεις και τους δεκάρικους πανηγυρικούς, πρέπει να μάς προβληματίζει, για τον ποιον από τους δυο δρόμους πάθους θα ακολουθήσουμε και τώρα και στο μέλλον.**

**Θα κτίζουμε Παρθενώνες ή θα αλληλοσκοτωνόμαστε;**

**Ο λαός μας, που έδωσε στον Δυτικό Κόσμο τη δημοκρατία, τη φιλοσοφία, όλες σχεδόν τις επιστήμες, ακόμη και τεχνολογικές ανακαλύψεις, όπως ο μηχανισμός των Αντικυθήρων καθώς και όλες σχεδόν τις προαιώνιες αρχές και αξίες, της ελευθερίας και του ανθρωπισμού, βρίσκεται σήμερα σε μια πολύ επικίνδυνη δίνη, γιατί ξέχασε ο ίδιος αυτά που δίδαξε, ενώ παράλληλα δεν μοιάζει να διδάχθηκε τίποτα από την προαιώνια, αλλά και πρόσφατη ιστορία του.**

**Τα λάβαρα της ελευθερίας, της δημοκρατίας, της κοινωνικής δικαιοσύνης, του αυτοσεβασμού, της πειθαρχίας στους νόμους, της αισθητικής στην πλατιά έννοιά της και του πολιτισμού, δεν υψώνονται μόνα τους κι αυτόματα. Χρειάζονται ΗΓΕΤΕΣ, που θα εμπνεύσουν, αλλά και θα επιβάλλουν μια ΕΙΡΗΝΙΚΗ επανάσταση!**

**Για μένα, αυτό θα έπρεπε να είναι πάντα το κεντρικό μήνυμα, που θα έπρεπε να περνάει σ’ ολόκληρο τον λαό μας, από την ένοπλη επανάσταση του 1821, κάθε φορά που γιορτάζουμε την επέτειό της.**

**Μια ΕΙΡΗΝΙΚΗ ΕΠΑΝΑΣΤΑΣΗ, με λογισμό και μ’ όνειρο και με όπλα τις ξεχασμένες ελληνικές αρχές και αξίες.**

**Στο παρακάτω απόσπασμα από τους «Ελεύθερους πολιορκημένους» του Διονύσιου Σολωμού, αυτό ακριβώς καταγράφει, με την εθνική ποιητική πένα του.**

***Μητέρα, μεγαλόψυχη στον πόνο και στη δόξα
κι αν στο κρυφό μυστήριο ζουν πάντα τα παιδιά σου
με λογισμό και μ’ όνειρο, τι χάρη έχουν τα μάτια.***

**Κι αυτή την ειρηνική επανάσταση, με λογισμό και μ’ όνειρο, μόνον εσείς, η νεολαία μας, μπορεί να την πραγματώσει και να οδηγήσει την πατρίδα μας ν’ ανοίξει πάλι τα φτερά τα πρωτινά της τα μεγάλα, όπως λέει ο Παλαμάς, με απόσπασμα από τον Δωδεκάλογο του Γύφτου του οποίου, θα κλείσω τη σημερινή αναφορά μου στην Παλιγγενεσία! !**

***Όσο να σε λυπηθεί***

***της αγάπης ο Θεός,***

***και να ξημερώσει μιαν αυγή,***

***και να σε καλέσει ο λυτρωμός,***

***ω Ψυχή παραδαρμένη από το κρίμα!***

***Και θ' ακούσεις τη φωνή του λυτρωτή,***

***θα γθυθείς της αμαρτίας το ντύμα,***

***και ξανά κυβερνημένη κι αλαφρή,***

***θα σαλέψεις σαν τη χλόη, σαν το πουλί,
σαν τον κόρφο το γυναίκειο, σαν το κύμα,***

***και μην έχοντας πιο κάτου άλλο σκαλί***

***να κατρακυλήσεις πιο βαθιά***

***στου Κακού τη σκάλα, –***

***για τ' ανέβασμα ξανά που σε καλεί***

***θα αιστανθείς να σου φυτρώνουν, ω χαρά!***

***τα φτερά,***

***τα φτερά τα πρωτινά σου τα μεγάλα!***